b'\n_START_ARTICLE_\nKurt Waldheim\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nWaldheim syntyi Wieniss\xc3\xa4 21. joulukuuta 1918. H\xc3\xa4nen is\xc3\xa4ns\xc3\xa4 oli katolinen koulutarkastaja, jolla oli t\xc5\xa1ekkil\xc3\xa4ist\xc3\xa4 taustaa. Is\xc3\xa4n sukunimi oli alun perin Watzlawick t\xc5\xa1ek. V\xc3\xa1clav\xc3\xadk),. mutta is\xc3\xa4 muutti nimens\xc3\xa4 saksalaiseen muotoon samana vuonna 1918, kun Habsburgien valtakunta lakkasi olemasta. Waldheim palveli It\xc3\xa4vallan armeijassa vuosina 1936\xe2\x80\x931937 ja valmistui armeijan j\xc3\xa4lkeen Wienin Konsularakademiesta vuonna 1939. Waldheimin is\xc3\xa4 oli aktiivinen Kristillissosiaalisessa puolueessa. Noina akatemian vuosina Waldheimia ei kiinnostanut politiikka.\n_START_SECTION_\nToinen maailmansota\n_START_PARAGRAPH_\nWaldheim liittyi kansallissosialistiseen opiskelijaj\xc3\xa4rjest\xc3\xb6\xc3\xb6n 19-vuotiaana ja SA:n j\xc3\xa4seneksi marraskuussa 1938. Toisessa maailmansodassa Waldheim palveli luutnanttina armeijan tiedusteluyksik\xc3\xb6ss\xc3\xa4. Yksikk\xc3\xb6 oli osa Jugoslaviassa tuhansia partisaaneja ja siviilej\xc3\xa4 teloittanutta sek\xc3\xa4 tuhansia Kreikan juutalaisia kuolemanleireille vuosina 1942\xe2\x80\x931944 kuljettanutta joukko-osastoa. _NEWLINE_Balkanilla ollessaan h\xc3\xa4n sai kroatialaisen fasistijohtaja Ante Paveli\xc4\x87in johtamalta Itsen\xc3\xa4iselt\xc3\xa4 Kroatian valtiolta urhoollisuusmitalin._NEWLINE_Vuonna 1945 Waldheim antautui K\xc3\xa4rnteniss\xc3\xa4 sotakarkurina brittijoukoille. Kuulusteluissa h\xc3\xa4n kertoi olevansa Wehrmachtin sotilas eik\xc3\xa4 SA- tai SS-upseeri. Waldheim vapautui syytteist\xc3\xa4 ja palasi siviiliin.  Waldheim oli peitellyt osuuttaan kyseisess\xc3\xa4 toiminnassa Balkanilla v\xc3\xa4itt\xc3\xa4en, ett\xc3\xa4 h\xc3\xa4nen sotilasuransa olisi p\xc3\xa4\xc3\xa4ttynyt jo vuonna 1942 it\xc3\xa4rintamalla tapahtuneeseen haavoittumiseen. _NEWLINE_Vaikka Yhdistyneiden kansakuntien sotarikoskomissio oli liitt\xc3\xa4nyt Waldheimin sotarikoksista ep\xc3\xa4iltyjen henkil\xc3\xb6iden listalle vuonna 1948, h\xc3\xa4nen menneisyytt\xc3\xa4\xc3\xa4n ei kuitenkaan koskaan k\xc3\xa4sitelty oikeusistuimissa.\n_START_SECTION_\nDiplomaatin ura\n_START_PARAGRAPH_\nWaldheim ty\xc3\xb6skenteli aluksi It\xc3\xa4vallan ulkoministeri\xc3\xb6n diplomaattisella osastolla ja valmistui vuonna 1945 Wienin yliopistosta lakimieheksi. H\xc3\xa4n oli mukana It\xc3\xa4vallan delegaatiossa Pariisin rauhansopimuksen solmimisen aikana vuonna 1948. H\xc3\xa4n ty\xc3\xb6skenteli ulkoministeri\xc3\xb6ss\xc3\xa4 vuosina 1951\xe2\x80\x931956. Vuonna 1956 h\xc3\xa4net nimitettiin It\xc3\xa4vallan suurl\xc3\xa4hettil\xc3\xa4\xc3\xa4ksi Kanadaan, ja h\xc3\xa4n palasi ulkoministeri\xc3\xb6\xc3\xb6n vuonna 1960. H\xc3\xa4net nimitettiin 1964 It\xc3\xa4vallan YK-edustajaksi. Vuodesta 1968 h\xc3\xa4n oli It\xc3\xa4vallan ulkoministeri It\xc3\xa4vallan kansanpuolueen \xc3\x96VP:n j\xc3\xa4senen\xc3\xa4, kunnes sai YK-viran takaisin vuonna 1970. Waldheim asettui ehdokkaaksi vuoden 1971 presidentinvaaleissa, mutta h\xc3\xa4nt\xc3\xa4 ei valittu.\n_START_SECTION_\nYK:n p\xc3\xa4\xc3\xa4sihteeriksi\n_START_PARAGRAPH_\nPian vaalitappionsa j\xc3\xa4lkeen Waldheim valittiin U Thantin j\xc3\xa4lkeen YK:n p\xc3\xa4\xc3\xa4sihteeriksi. P\xc3\xa4\xc3\xa4sihteerin\xc3\xa4 h\xc3\xa4n j\xc3\xa4rjesti suuria kansainv\xc3\xa4lisi\xc3\xa4 YK:n alaisia konferensseja, kuten Santiagossa huhtikuussa 1972, UNCTAD:n kokous ja UNEP:in kokous Tukholmassa kes\xc3\xa4kuussa 1974, IMO:n kokous Caracasissa huhtikuussa 1972, UNFPA:n kokous Bukarestissa elokuussa 1974 ja FAO:n kokous Roomassa marraskuussa 1974._NEWLINE_Waldheim vieraili Suomessa hein\xc3\xa4kuussa 1973, jolloin Helsingin Finlandia-talossa j\xc3\xa4rjestettiin Euroopan turvallisuus- ja yhteisty\xc3\xb6konferenssin (Etyk) ensimm\xc3\xa4isen vaiheen kokous ulkoministeritasolla. Waldheim tapasi muun muassa presidentti Urho Kekkosen._NEWLINE_Waldheimin p\xc3\xa4\xc3\xa4kriisialue oli kuitenkin L\xc3\xa4hi-it\xc3\xa4. Waldheim ja Yhdysvaltain ulkoministeri Henry Kissinger eiv\xc3\xa4t tulleet kesken\xc3\xa4\xc3\xa4n toimeen L\xc3\xa4hi-id\xc3\xa4n kysymyksen aikana. Kun palestiinalainen terroristij\xc3\xa4rjest\xc3\xb6 PFLP kaappasi lennolla olevan Air Francen koneen Pariisi\xe2\x80\x93Tel Aviv-reitill\xc3\xa4, Israel p\xc3\xa4\xc3\xa4tti itse vapauttaa panttivangit. YK v\xc3\xa4itteli, pit\xc3\xa4isik\xc3\xb6 Israelin pelastusoperaatio tuomita. Waldheim valittiin uudelle kaudelle 1976. Vuonna 1980 Waldheim lensi Iraniin, jossa yli sataa yhdysvaltalaista pidettiin Teheranin suurl\xc3\xa4hetyst\xc3\xb6ss\xc3\xa4 panttivankina, neuvottelemaan heid\xc3\xa4n vapauttamisekseen. Ajatollah Khomeini kuitenkin kielt\xc3\xa4ytyi tapaamasta Waldheimia. Teheranissa ilmoitettiin, ett\xc3\xa4 Waldheimin henki olisi vaarassa._NEWLINE_Paul McCartney ja Waldheim j\xc3\xa4rjestiv\xc3\xa4t konsertteja Kambod\xc5\xbean auttamiseksi. Etsiess\xc3\xa4\xc3\xa4n p\xc3\xa4\xc3\xa4sihteeri\xc3\xa4 kolmannesta maailmasta Kiina k\xc3\xa4ytti veto-oikeuttaan Waldheimia vastaan  ja p\xc3\xa4\xc3\xa4sihteeriksi valittiin perulainen Javier P\xc3\xa9rez de Cu\xc3\xa9llar. P\xc3\xa4\xc3\xa4sihteeriuran j\xc3\xa4lkeen Waldheim valittiin It\xc3\xa4vallan presidentiksi 1986. P\xc3\xa4\xc3\xa4sihteerikauden j\xc3\xa4lkeen 1986 Waldheimia syytettiin toisen maailmansodan aikaisista natsikytk\xc3\xb6ksist\xc3\xa4.\n_START_SECTION_\nPresidenttikausi ja natsimenneisyys\n_START_PARAGRAPH_\nWaldheimin natsimenneisyys tuli esille 1986 h\xc3\xa4nen asettuessaan ehdokkaaksi It\xc3\xa4vallan presidentinvaaliin. T\xc3\xa4ll\xc3\xb6in Juutalaisten maailmankongressi syytti h\xc3\xa4nt\xc3\xa4 aktiivisesta osallistumisesta juutalaisten tuhoamiseen Balkanilla. Todisteita h\xc3\xa4nen henkil\xc3\xb6kohtaisesta osallistumisestaan ei l\xc3\xb6ytynyt, mutta Waldheimin katsottiin v\xc3\xa4hint\xc3\xa4\xc3\xa4nkin salanneen taustaansa. H\xc3\xa4net valittiin kuitenkin presidentiksi (1986\xe2\x80\x931992), mist\xc3\xa4 seurasi It\xc3\xa4vallan kansainv\xc3\xa4lisen aseman heikentymist\xc3\xa4. H\xc3\xa4neen kohdistettiin laaja ulkomainen boikotti. Jyrkimmin Waldheimin valintaan reagoi Israel, joka kutsui suurl\xc3\xa4hettil\xc3\xa4\xc3\xa4ns\xc3\xa4 kotiin Wienist\xc3\xa4 "neuvotteluja varten". It\xc3\xa4vallan liittokansleri Fred Sinowatz erosi heti presidentinvaalin j\xc3\xa4lkeen, ja h\xc3\xa4nen tilalleen tuli Franz Vranitzky. Yhdysvallat ja useimmat Euroopan maat, mukaan lukien Suomi, eiv\xc3\xa4t kutsuneet Waldheimia vierailuille eik\xc3\xa4 my\xc3\xb6sk\xc3\xa4\xc3\xa4n It\xc3\xa4valtaan tehty korkean tason vierailuja Waldheimin presidenttikaudella._NEWLINE_Suomen ulkoministeri\xc3\xb6n poliittisen osaston p\xc3\xa4\xc3\xa4llikk\xc3\xb6 Risto Hyv\xc3\xa4rinen kertoi syksyll\xc3\xa4 2000 julkaistuissa muistelmissaan, ett\xc3\xa4 Waldheimin natsimenneisyys oli jo syksyll\xc3\xa4 1971 niiden suomalaisten virkamiesten tiedossa, jotka tuolloin ajoivat Suomen YK-suurl\xc3\xa4hettil\xc3\xa4st\xc3\xa4 Max Jakobsonia YK:n p\xc3\xa4\xc3\xa4sihteeriksi. Asiaa ei kuitenkaan tuolloin julkistettu, koska suomalaiset uskoivat Waldheimin putoavan kilvasta muutoinkin. Yhdysvaltain ulkoministeri William P. Rogers oli luvannut suomalaisille Yhdysvaltain est\xc3\xa4v\xc3\xa4n veto-oikeudellaan Waldheimin valinnan. Hyv\xc3\xa4risen mukaan Waldheimin menneisyyden julkistamisesta luopumisen taustalla oli my\xc3\xb6s "reiluus" ja "jalous" Waldheimia kohtaan._NEWLINE_Huhtikuussa 1987 Yhdysvaltain hallituksen ilmoitettiin asettaneen Waldheimin "tarkkailulistalle", mik\xc3\xa4 merkitsi sit\xc3\xa4, ettei Waldheim p\xc3\xa4\xc3\xa4ssyt Yhdysvaltoihin yksityishenkil\xc3\xb6n\xc3\xa4. Siksi It\xc3\xa4valta p\xc3\xa4\xc3\xa4tti kutsua suurl\xc3\xa4hettil\xc3\xa4\xc3\xa4ns\xc3\xa4 kotiin Washingtonista._NEWLINE_Persianlahden sotaa edelt\xc3\xa4neen Kuwaitin kriisin aikana elokuun lopulla 1990 Waldheim vieraili Irakissa ja tapasi maan presidentin Saddam Husseinin. Waldheim sai neuvotelluksi maastapoistumisluvan it\xc3\xa4valtalaisille, jotka olivat j\xc3\xa4\xc3\xa4neet panttivangeiksi Kuwaitiin Irakin miehitetty\xc3\xa4 maan. Waldheimin toimintaa arvosteltiin muun muassa Euroopan yhteis\xc3\xb6n j\xc3\xa4senmaissa, koska h\xc3\xa4nen katsottiin poikenneen yhteisesti sovitusta linjasta ja Irakia vastaan kohdistetusta saarrosta._NEWLINE_Waldheim kuoli 14. kes\xc3\xa4kuuta 2007 Wieniss\xc3\xa4 88-vuotiaana.'